REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/207-18

20. septembar 2018. godine

B e o g r a d

ZAPISNIK

13. SEDNICE ODBORA ZA ZAŠTITU ŽIVOTNE SREDINE,

ODRŽANE 20. SEPTEMBRA 2018. GODINE

 Sednica je počela u 11,00 časova.

 Sednicom je predsedavala Ivana Stojiljković, predsednik Odbora.

 Sednici su prisustvovali članovi Odbora: Milena Turk, Sonja Vlahović, Ivana Nikolić, Borka Grubor, Radoslav Cokić, Ljubinko Rakonjac, Snežana Bogosavljević Bošković, Miroslava Stanković Đuričić, Jasmina Karanac, Borislav Kovačević, kao i Dragan Jovanović, zamenik člana Duška Tarbuka i Josip Broz, zamenik člana Ljubinka Rakonjca.

Sednici nisu prisustvovali članovi Odobra: Vladimir Petković, Dejan Nikolić, Duško Tarbuk, Nada Lazić i Nenad Milić.

Sednici su prisustvovali predstavnici Ministarstva zaštite životne sredine: pomoćnici ministra: Aleksandar Vesić (Sektor za upravljanje životnom sredinom) i Jasmina Jović (Sektor za zaštitu prirode i klimatske promene), Dušan Ognjanović, šef Odseka za zaštitu i održivo korišćenje ribljeg fonda (Sektor za zaštitu prirode i klimatske promene) i Sabina Ivanović, načelnik Odeljenja za procenu uticaja na životnu sredinu (Sektor za upravljanje životnom sredinom).

Sednici su prisutvovali predstavnici Zelene stolice: Dušica Trnavac Bogdanović iz Mladih istraživača Srbije i Radomir Jovanović iz Centra za međunarodnu politiku.

 Na predlog predsednika Odbora, sa 11 glasova za (jedan član Odbora nije glasao), usvojen je sledeći:

D n e v n i r e d

1. Razmatranje Predloga zakona o potvrđivanju Protokola iz Nagoje o pristupu genetičkim resursima i pravednoj i jednakoj raspodeli koristi koje proističu iz njihovog korišćenja uz Konvenciju o biološkoj raznovrsnosti, koji je podnela Vlada;
2. Razmatranje Predloga zakona o potvrđivanju Multilateralnog sporazuma zemalja Jugoistočne Evrope o sprovođenju Konvencije o proceni uticaja na životnu sredinu u prekograničnom kontekstu;
3. Razno.

 Pre prelaska na rad po utvrđenom dnevnom redu, sa 11 glasova za (jedan član Odbora nije glasao), usvojen je Zapisnik 12. sednce Odbora za zaštitu životne sredine, održane 1. juna 2018. godine.

 Prva tačka dnevnog reda - **Razmatranje Predloga zakona o potvrđivanju Protokola iz Nagoje o pristupu genetičkim resursima i pravednoj i jednakoj raspodeli koristi koje proističu iz njihovog korišćenja uz Konvenciju o biološkoj raznovrsnosti, koji je podnela Vlada**

 Jasmina Jović, pomoćnik ministra (Sektor za zaštitu prirode i klimatske promene) informisala je Odbor o ovom predlogu zakona, istakavši da je Protokol iz Nagoje o pristupu genetičkim resursima i pravednoj i jednakoj raspodeli koristi koje proizilaze iz njihovog korišćenja usvojen na desetom sastanku Konferencije Strana, 29. oktobra 2010. godine u Nagoji u Japanu, a Republika Srbija ga je potpisala 2011. godine. 2014. godine, Evropska unija je ratifikovala ovaj protokol i u cilju njegove implementacije je donela Uredbu o merama usklađenosti zakonodavstva za korisnike Protokola i Uredbu koja propisuje detaljna pravila za sprovođenje Uredbe o merama usklađenosti zakonodavstva za korisnike Protokola iz Nagoje. U okviru Poglavlja 27, Republika Srbija je dužna da obe navedene uredbe implementira u svoje nacionalno zakonodavstvo. Protokolom iz Nagoje propisana je obaveza pristupa genetičkim resursima, koja podrazumeva da strane ugovornice Protokola treba da uspostave zakonodavni okvir za pristup genetičkom materijalu i omoguće izdavanje dozvola, uz minimalne administrativne troškove, kojima se omogućava pristup i korišćenje genetičkog materijala, vodeći računa da to ne ugrozi životnu sredinu i prirodna staništa, biološku raznovrsnost i pojedine vrste mikroorganizama, divljih biljnih i životinjskih vrsta i gljiva za koje se traži pristup genetičkom materijalu. Pored ove obaveze, propisane su još dve, i to: obaveza pravedne i jednake raspodele koristi koje proističu iz korišćenja genetičkih resursa (strane ugovornice uspostavljaju nacionalne mere koje će regulisati uslove za pravednu i jednaku raspodelu koristi koje proističu iz korišćenja genetičkih resursa, koje se odnose i na sve sledeće korisnike, a naročito na one korisnike koji će taj genetički materijal koristiti u komercijalne svrhe, kada se podela koristi mora dogovarati bilateralno) i obaveza pridržavanja (strane ugovornice ovog protokola obavezuju se da preduzimaju mere koje će omogućiti da su genetički resursi prikupljeni u skladu sa prethodno argumentovanim pristankom o pristupu i da su uspostavljeni uzajamno dogovoreni uslovi o podeli koristi, pri čemu se u zajednički dogovorene uslove unose odredbe o rešavanju sporova, kao i mogućnost traženja pravnog leka u okviru nacionalnog pravnog sistema). Ukazala je na to da će se, potvrđivanjljem ovog protokola, obezbediti poboljšan pristup kvalitetnijim genetičkim resursima, sa visokom pravnom sigurnošću i sa najnižim mogućim troškovima za istraživačku delatnost i za razvojne projekte u vezi sa genetičkim resursima, a biće i sprečena prekomerna eksploatacija biodiverziteta Republike Srbije, a zahvaljujući dogovoru o podeli dobiti Republika Srbija će imati i deo stečene dobiti od korišćenja tih resursa. Jedna od koristi su direktne strane investicije i nove tehnologije koje će biti primenjene i u našoj zemlji. Na ovaj način stiču se preduslovi za donošenje novog zakona o zaštiti prirode 2020. godine, što je u skladu sa Nacionalnim programom za usklađivanje sa tekovinama Evropske unije. Tim zakonom će se propisati instrumenti za primenu Nagoja sporazuma, a uspostaviće se i nadležna tela za sprovođenje Protokola, što će omogućiti uspostavljanje mehanizma kontrolnih tačaka, čija je svrha nadzor korišćenja genetičkog materijala autohtonih divljih vrsta, naročito kada je reč o upotrebi u razvojno-istraživačke, odnosno komercijalne svrhe, kao i praćenje pridržavanja obaveza od strane korisnika.

 Diskusije po ovoj tački dnevnog reda nije bilo.

 Odbor je, sa 11 glasova za (jedan član Odbora nije glasao), odlučio da predloži Narodnoj skupštini da prihvati Predlog zakona o potvrđivanju Protokola iz Nagoje o pristupu genetičkim resursima i pravednoj i jednakoj raspodeli koristi koje proističu iz njihovog korišćenja uz Konvenciju o biološkoj raznovrsnosti.

Za izvestioca Odbora na sednici Narodne skupštine određena je Ivana Stojiljković, predsednik Odbora.

Druga tačka dnevnog reda – **Razmatranje Predloga zakona o potvrđivanju Multilateralnog sporazuma zemalja Jugoistočne Evrope o sprovođenju Konvencije o proceni uticaja na životnu sredinu u prekograničnom kontekstu**

Aleksandr Vesić, pomoćnik ministra (Sektor za upravljanje životnom sredinom) informisao je Odbor o ovom predlogu zakona, istakavši da će se potvrđivanjem ovog multilateralnog sporazuma omogućiti prekogranične konsultacije sa okolnim zemljama na brži i efikasniji način u vezi sa dugogodišnjim procedurama procene uticaja u prekograničnom kontekstu. Konvencija o proceni uticaja na životnu sredinu u prekograničnom kontekstu, Espoo Konvencija, usvojena je 1991. godine u Helsinkiju. Potpisalo ju je 26 država, od ukupno prisutnih 31, kao i Evropska zajednica. Ostale zemlje, uključujući i tadašnju Jugoslaviju, podržale su Konvenciju i izjavile da će je naknadno potpisati, po sprovođenju potrebne procedure. Istakao je da je Republika Srbija već 1992. godine donela Pravilnik o analizi objekata, odnosno radova na životnu sredinu, što je predstavljalo začetak jednog veoma korisnog instrumenta. 28. decembra 2004. godine, doneti su Zakon o proceni uticaja na životnu sredinu i Zakon o strateškoj proceni uticaja na životnu sredinu, da bi Republika Srbija potvrdila Konvenciju o proceni uticaja na životnu sredinu u prekograničnom kontekstu 7. novembra 2007. godine Zakonom o potvrđivanju Konvencije o proceni uticaja u prekograničnom kontekstu („Službeni glasnik PC - Međunarodni ugovori", broj 102/07) i Zakonom o potvrđivanju amandmana na Konvenciju o proceni uticaja na životnu sredinu u prekograničnom kontekstu („Službeni glasnik PC - Međunarodni ugovori", broj 4/16). Prema odredbama ove konvencije, u cilju sprečavanja nastanka moguće štete, obavezno je da se izradi procena uticaja na životnu sredinu pre izdavanja bilo kakvog odobrenja da se sa nekom aktivnošću započne. Utvrđena je obaveza učešća javnosti u pripremi dokumentacije o proceni uticaja na životnu sredinu. Zakon o proceni uticaja na životnu sredinu („Službeni glasnik PC", br. 135/04 i 36/09) i Zakon o strateškoj proceni uticaja na životnu sredinu („Službeni glasnik PC", br. 135/04 i 88/10) usaglašeni su sa odredbama ove konvencije. Prateća dokumenta ove konvencije su Protokol o strateškoj proceni uticaja na životnu sredinu, koji je ratifikovan 5. maja 2010. godine i Multilateralni sporazum zemalja Jugoistočne Evrope o sprovođenju Konvencije o proceni uticaja na životnu sredinu u prekograničnom kontekstu. Istakao je da je Republika Srbija inicirala izradu ovog multilateralnog sporazuma i da su prva dva sastanka bila održana u Beogradu. 2008. godine u Bukureštu, u Rumuniji, održan je Četvrti sastanak strana ugovornica Konvencije o proceni uticaja na životnu sredinu u prekograničnom kontekstu, na kom je potpisan Multilateralni sporazum zemalja Jugoistočie Evrole o primeni Konvencije o proceni uticaja na životnu sredinu u prekograničnom kontekstu. Objasnio je da su sve notifikacije među državama u okruženju morale biti na engleskom jeziku, što je prolongiralo donošenje konkretnih rešenja. Ovim sporazumom, omogućava se da se komunikacija sa npr. Crnom Gorom obavlja na našem jeziku, što znatno ubrzava i olakšava procedure prekograničnih konsultacija o projektima koji mogu da utiču na životnu sredinu.

Diskusije po ovoj tački dnevnog reda nije bilo.

Odbor je, sa 11 glasova za (jedan član Odbora nije glasao), odlučio da predloži Narodnoj skupštini da prihvati Predlog zakona o potvrđivanju Multilateralnog sporazuma zemalja Jugoistočne Evrope o sprovođenju Konvencije o proceni uticaja na životnu sredinu u prekograničnom kontekstu.

Za izvestioca Odbora na sednici Narodne skupštine određena je Ivana Stojiljković, predsednik Odbora.

Treća tačka dnevnog reda – **Razno**

Predsednik Odbora obavestila je Odbor da se planira sednica van sedišta, koja bi se održala u Specijalnom rezervatu prirode Zasavica na temu zaštićenih područja, sa posetom ovom rezervatu nakon sednice, uz podršku UNDP-a. Ova sednica će se održati u naredne dve nedelje, u skladu sa obavezama na sednici Narodne skupštine.

Zamenik člana Odbora Dragan Jovanović ukazao je na to da je u julu mesecu uhapšen direktor austrijske firme A.S.A. zbog sumnje da je na deponiji u Kikindi, kojom upravlja ta firma, skladišten radioaktivni otpad, o čemu je izjavu dao ministar Trivan. Ta firma gazduje još jednom deponijom u Lapovu, na kojoj većina opština u Šumadiji deponuje smeće. S obzirom na to da 28 opština ima ugovore sa ovom firmom, to je unelo podozrenje kod predsednika tih opština, ali i uznemirilo građane. Direktor te firme je proveo mesec dana u pritvoru, a da protiv njega nije podignuta optužnica. Postavio je pitanje ministru zaštite životne sredine u vezi sa ovim slučajem, odnosno da li je Institut u Vinči izvršio analizu smeća na deponiji u Kikindi, što je najavio ministar, ali se nakon toga više nije oglašavao, pa nije poznato da li je takva analiza izvršena, niti kakvi su rezultati analize, ako je izvršena. Iz svega što je izneo, naglasio je da je važno da se to razjasni i zatražio je da ministar Trivan u pisanom obliku odgovori na ova pitanja.

Sednica je završena u 11,23 časova.

 SEKRETAR PREDSEDNIK

 Milica Bašić Ivana Stojiljković